CELEX: C2004/217/27
Language: lt
Date: 2004-08-28 00:00:00
Title: Byla C-260/04 Europos Bendrijų Komisijos 2004 m. birželio 17 d. pareikštas ieškinys Italijos Respublikai

28.8.2004   
            
            
               LT
            
            
               Europos Sąjungos oficialusis leidinys
            
            
               C 217/14
            
         Europos Bendrijų Komisijos 2004 m. birželio 17 d. pareikštas ieškinys Italijos Respublikai
   (Byla C-260/04)
   (2004/C 217/27)
   2004 m. birželio 17 d. Europos Bendrijų Teisingumo Teisme buvo pareikštas Europos Bendrijų Komisijos, atstovaujamos K. Wiedner, C. Cattabriga ir L. Vissagio, ieškinys Italijos Respublikai.
   Europos Bendrijų Komisija Teisingumo Teismo prašo:
   
               —
            
            
               pripažinti, kad Finansų ministerijai be išankstinio konkurso atnaujinus 329 koncesijas žirgų lenktynių lažybų sumoms rinkti, Italijos Respublika pažeidė bendrą skaidrumo principą ir įsipareigojimą paskelbti, numatytus Sutarties nuostatose, reglamentuojančiose įsisteigimo laisvę (43 straipsnis ir kt.) ir laisvę teikti paslaugas (49 straipsnis ir kt.).
            
         
               —
            
            
               priteisti iš Italijos Respublikos bylinėjimosi išlaidas.
            
         Teisiniai pagrindai ir pagrindiniai argumentai
   Nors žirgų lenktynių lažybų sumų rinkimo ir priėmimo paslaugų koncesijos nepatenka į Direktyvos Nr. 92/50/EEB dėl viešojo paslaugų pirkimo sutarčių sudarymo tvarkos derinimo (1) taikymo sritį, pagal sprendimą Telaustria (2), C-324/98, suteikianti tokias koncesijas nacionalinė administracija turi laikytis pagrindinių Sutarties normų ir, visų pirma, nediskriminavimo dėl pilietybės principo, numatyto EB sutarties nuostatose, reglamentuojančiose įsisteigimo laisvę ir laisvę teikti paslaugas (atitinkamai 43 straipsnis ir kt. ir 49 straipsnis ir kt.).
   Todėl šie principai yra taikomi tiek suteikiant, tiek pratęsiant ir atnaujinant nagrinėjamas koncesijas. Pagal Bendrijos teisę koncesijos pratęsimas ir atnaujinimas iš esmės yra prilyginamas naujos koncesijos suteikimui, kuris turi būti vykdomas laikantis šios teisės.
   Be to, kaip Teisingumo Teismas nurodė 1999 m. lapkričio 18 d. sprendime Unitron Scandinavia (3), C-275/98, nediskriminavimo dėl pilietybės principas „apima, visų pirma, skaidrumo pareigą tam, kad perkančioji organizacija galėtų jos laikytis“.
   Ši skaidrumo pareiga įpareigoja perkančiąją organizaciją užtikrinti kiekvienam potencialiam dalyviui atitinkamą paskelbimo lygį, leidžiantį įvesti konkurencingą viešą paslaugų pirkimą bei prižiūrėti, kad procedūra būtų nešališka.
   Komisijos nuomone, yra visiškai akivaizdu, kad be konkurso atnaujindamos iki 2006 m. sausio 1 d. minėtas 329 koncesijas žirgų lenktynių lažybų sumų rinkimui ir priėmimui jų buvusiems gavėjams, Italijos valdžios institucijos pažeidė pirmiau nurodytą skaidrumo principą.
   
      (1)  OL L 209, 1992 7 24, p. 1.
   
      (2)  Rec. p. I-10745.
   
      (3)  Rec. p. I-8291, 31 punktas.